Kavandatava akti eesmärk on kiita heaks sotsiaalkindlustusteabe elektrooniline vahetamine andmete edastamiseks asutuste ja kontaktasutuste vahel kaubandus- ja koostöölepingu sotsiaalkindlustuse koordineerimise protokolli rakendamiseks, nagu on ette nähtud protokolli artikli SSCI.4 lõikega 2.

Kaubandus- ja koostöölepinguga luuakse alus Euroopa Liidu ja Ühendkuningriigi vahelistele ulatuslikele suhetele ning see sisaldab sätteid sotsiaalkindlustussüsteemide koordineerimise kohta Euroopa Liidu ja Ühendkuningriigi vahel. Leping jõustus 1. mail 2021 ja seda on ajutiselt kohaldatud alates 1. jaanuarist 2021.

3.Liidu nimel võetav seisukoht

Sotsiaalkindlustusteabe elektrooniline vahetamine (EESSI) on IT-süsteem, mis aitab ELi sotsiaalkindlustusasutustel vahetada teavet määrusega (EÜ) nr 883/2004 hõlmatud sotsiaalkindlustusliikide kohta. EESSI kasutamisel on mitu eelist. Näiteks võimaldab see kiiremat ja tõhusamat teabevahetust sotsiaalkindlustusasutuste vahel, mis aitab neil käsitleda üksikjuhtumeid kiiremini, parandab sellise andmevahetuse täpsust tänu standarditud elektrooniliste dokumentide ja menetluste kasutamisele, hõlmab kaitsemeetmeid pettuste ja vigade vastu ning tagab isikuandmete turvalise käitlemise ühise turvalise taristu kaudu.

Ühendkuningriik osales EESSIs ajal, mil ta oli liidu liikmesriik. Lisaks on Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu (edaspidi „väljaastumisleping“) artikli 34 lõikes 2 sätestatud, et Ühendkuningriik peab osalema EESSIs ja kandma väljaastumislepingu rakendamisega seotud kulud.

Nagu määruse (EÜ) nr 883/2004 ja väljaastumislepingu puhul, nõuab ka kaubandus- ja koostöölepingu sotsiaalkindlustuse koordineerimise protokolli rakendamine sotsiaalkindlustusteabe vahetamist liikmesriikide ja Ühendkuningriigi riiklike asutuste vahel. Protokolli artikli SSCI.71 lõikes 4 on sätestatud, et protokolli rakendamiseks võib Ühendkuningriik osaleda EESSIs ja kannab sellega seotud kulud. Protokolli artikli SSCI.4 lõike 2 kohaselt peab liikmesriikide ja Ühendkuningriigi asutuste või kontaktasutuste vahel EESSI kaudu andmete vahetamise heaks kiitma erikomitee. Lisaks on protokolli artikli SSCI.4 lõikes 2 sätestatud, et kui vorme ja dokumente vahetatakse EESSI kaudu, tuleb kinni pidada EESSI süsteemi suhtes kohaldatavatest eeskirjadest.

EESSI kasutamine võimaldaks liikmesriikide ja Ühendkuningriigi pädevatel asutustel ning ELi ja Ühendkuningriigi vahel liikuvatel isikutel saada kasu eespool kirjeldatud eelistest. Seepärast toetab liit EESSI kasutamist protokolli rakendamiseks.

4.Õiguslik alus

4.1.Menetlusõiguslik alus

4.1.1.Põhimõtted

Euroopa Liidu toimimise lepingu (edaspidi „ELi toimimise leping“) artikli 218 lõikes 9 on sätestatud, et „[n]õukogu võtab komisjoni [...] ettepaneku põhjal vastu otsuse, millega […] kehtestatakse lepingus sätestatud organis liidu nimel võetavad seisukohad, kui asjaomasel organil tuleb vastu võtta õigusliku toimega akte, välja arvatud õigusaktid, millega täiendatakse või muudetakse lepingu institutsioonilist raamistikku.“

Mõiste „õigusliku toimega aktid“ hõlmab akte, millel on õiguslik toime asjaomase organi suhtes kehtiva rahvusvahelise õiguse normide alusel.

4.1.2.Kohaldamine käesoleval juhul

Erikomitee on lepinguga, nimelt kaubandus- ja koostöölepinguga, loodud organ.

Otsus, mille erikomitee peab vastu võtma, on õigusliku toimega akt. Kavandatav akt on rahvusvahelise õiguse alusel liidule ja Ühendkuningriigile siduv kooskõlas kaubandus- ja koostöölepingu artikliga 10.

Kavandatav akt ei täienda ega muuda lepingu institutsioonilist raamistikku.

Kavandatava akti ainus eesmärk ja sisu on EESSI kasutamise heakskiitmine kaubandus- ja koostöölepingu sotsiaalkindlustuse koordineerimise protokolli rakendamiseks.

Seega on esildatud otsuse menetlusõiguslik alus ELi toimimise lepingu artikli 218 lõige 9.

4.2.Materiaalõiguslik alus

4.2.1.Põhimõtted

ELi toimimise lepingu artikli 218 lõike 9 kohase otsuse materiaalõiguslik alus sõltub eelkõige selle kavandatava akti eesmärgist ja sisust, mida liidu nimel võetav seisukoht puudutab.

4.2.2.Kohaldamine käesoleval juhul